โบรกฯประเมินโลตัสปลุกกองอสังหาฯคึก
บล.เอเซีย พลัส มอง “เทสโก้ โลตัส” ตั้งกองทุนอสังหาริมทรัพย์ ช่วยหนุนอุตสาหกรรมคึกคัก เพิ่มมูลค่าตลาด
26 ก.ย. 2554

บล.เอเซีย พลัส มอง “เทสโก้ โลตัส” ตั้งกองทุนอสังหาริมทรัพย์ ช่วยหนุนอุตสาหกรรมคึกคัก เพิ่มมูลค่าตลาด 
บริษัทหลักทรัพย์ (บล.) เอเซีย พลัส เปิดเผยว่า การจัดตั้งกองทุนรวมอสังหาริมทรัพย์ของบริษัท เอกชัย ดิสทริบิวชั่น ซิสเทม หรือเทสโก้ โลตัส เพื่อเสนอขายแก่ประชาชนทั่วไปครั้งแรก มูลค่าประเมินของทรัพย์สินรวมกว่า 1.4 หมื่นล้านบาท จะส่งผลบวกต่อกลุ่มกองทุนรวมอสังหาริมทรัพย์ เนื่องจากจะช่วยเพิ่มขนาดกองทุนและมูลค่าตลาด (Market Cap) มากขึ้น 
ปัจจุบันมีกองทุนอสังหาริมทรัพย์ที่จดทะเบียนในตลาดหลักทรัพย์รวม 34 กองทุน คิดเป็นมูลค่าตลาด 9.8 หมื่นล้านบาท แบ่งเป็นกองทุนที่สิทธิเป็นเจ้าของ (Freehold) 20 กองทุนและแบบสิทธิการเช่า (Leasehold) 14 กองทุน
นอกจากนี้ การจัดตั้งกองทุนของเทสโก้ โลตัส น่าจะได้รับความน่าสนใจจากนักลงทุน เนื่องจากเป็นกองทุนขนาดใหญ่ซึ่งน่าจะมีสภาพคล่องสูง อีกทั้งสินทรัพย์คาดว่าจะสร้างรายได้ค่าเช่าสม่ำเสมอ โดยมีเทสโก้ โลตัส เป็นผู้เช่าหลัก รวมทั้งมีแผนขยายขนาดสินทรัพย์ของกองทุนทุกปี โดยซื้อสาขาเข้ามาเพิ่ม 
ฝ่ายวิจัย บล.เอเซีย พลัส ยังคงแนะนำลงทุน “เท่ากับตลาด” สำหรับกลุ่มกองทุนรวมอสังหาริมทรัพย์ เนื่องจากให้ผลตอบแทนรูปแบบเงินปันผลเฉลี่ย 8% ต่อปี อีกทั้งมีความเสี่ยงด้านราคาซื้อขายหน่วยลงทุนที่ต่ำมาก โดยแนะนำลงทุนกองทุนที่ไม่มีปัญหาสภาพคล่อง เช่น CPNRF, SPF, และ QHPF เป็นกองทุนแบบลีสต์โฮลด์และ TFUND เป็นฟรีโฮลด์